

**Morske zvjezdače**

Bilo je olujno nevrijeme i morski su valovi na pješčanu obalu izbacili mnogo morskih zvijezda. Kad se oluja smirila, mnoštvo zvijezda je ostalo na pijesku i to je privuklo pozornost ljudi, koji su se tiskali da vide taj neobični prizor.

Morske zvijezde su ležale nepomično svega nekoliko metara od mora koje im život znači. Nisu se mogle oteti smrti.

U mnoštvu ljudi našao se i dječak koji je promatrao borbu zvijezda sa smrću. Dječak je pustio očevu ruku i otrčao do morskih zvijezda. Sagnuo se, zgrabio tri zvijezde, otrčao do mora i bacio ih u more. Vratio se i ponovio isto.

*Što to radiš, mali?* ***–*** upita ga neki čovjek.

*Vraćam morske zvijezde u more, inače će uginuti na pijesku.* – odgovori mu dječak, odnoseći i dalje zvijezde u more.

*Ali, zar ne vidiš da ih ima tisuće i da ih ne možeš sve spasiti?*

*Previše ih je. To se uvijek događa nakon oluje. Ti ne možeš promijeniti stvari!*

Dječak se osmjehne, dohvati opet nekoliko zvijezda, baci ih u more i odgovori:

*Neka, ali za ove sam uspio promijeniti stvari.*

Čovjek je nakratko ostao zatečen, a onda se sagne pa i sam počne bacati zvijezde u more. Vidjevši to, dvije djevojke učine isto i sad ih je već bilo četvero koji su zvijezde vraćali u život. Malo nakon toga i ostali su se znatiželjnici pridružili i sad ih je već bilo pedesetak koji su morske životinjice bacali u vodu.

Tako su ubrzo bile spašene sve zvijezde.

*Ako ne možemo učiniti mnogo, ne smijemo propustiti …*

*učiniti nešto...*

*učiniti malo...*

*učiniti onoliko koliko možemo.*